Kieran sluit hom by Jake se klub aan | Netwerk24
Kieran sluit hom by Jake se klub aan
06 Maart 2019 07:08
Ná maande se bespiegeling, is daar Woensdag bevestig dat die All Blacks se kaptein, Kieran Read, hom by die Japanse klub Verblitz sal aansluit ná die Wêreldbeker-toernooi.
Kieran Read, kaptein van die All Blacks. Foto: Getty Images
Die 33-jarige agtsteman, wat Nieu-Seeland reeds in 118 toetse verteenwoordig het sedert hy sy buiging in 2008 gemaak het, sê hy en sy gesin sien uit na die oorsese ervaring.
"Japan bied aan my en my gesin die geleentheid om ons in die Japanse kultuur te verdiep as deel van die Toyota- (Verblitz) klub," sê Read.
"Ek dink die tyd is reg om die aankondiging te doen, sodat ek my fokus kan verskuif na die seisoen wat ophande is."
Verblitz word deur 'n voormalige afrigter van die Springbokke, Jake White, gebrei. Daar is vroeër die week berig dat Gert Smal die einde van die maand sy pos as die Westelike Provinsie se direkteur van rugby sal verlaat om Verblitz se voorspelers te brei.
Smal sal na verwagting White aanstaande jaar as afrigter opvolg.
Suid-Afrikaners soos die vleuel Gio Aplon en die losskakel Lionel Cronjé is ook op Verblitz se boeke. – Reuters, Sportredaksie